b'\n_START_ARTICLE_\nLuis Milla\n_START_SECTION_\nSeurajoukkueura\n_START_PARAGRAPH_\nMilla sai jalkapallo-oppinsa Barcelonan junioriakatemiassa. Ensiesiintymisens\xc3\xa4 seuran edustusjoukkueessa h\xc3\xa4n teki kaudella 1984\xe2\x80\x931985 ottelussa Zaragozaa vastaan. Samaisessa ottelussa h\xc3\xa4n teki my\xc3\xb6s uransa ensimm\xc3\xa4isen maalin maan p\xc3\xa4\xc3\xa4sarjassa Primera Divisi\xc3\xb3nissa._NEWLINE_Lopulta kaudella 1988\xe2\x80\x931989 h\xc3\xa4n onnistui vakiinnuttamaan pelipaikkansa edustusjoukkueessa ja pelasi seuraavien kahden kauden aikana yhteens\xc3\xa4 53 ottelua. Kes\xc3\xa4ll\xc3\xa4 1990 Milla ei p\xc3\xa4\xc3\xa4ssyt yhteisymm\xc3\xa4rrykseen sopimusasioista Barcelonan kanssa ja siirtyi ilmaisella siirrolla Real Madridiin. H\xc3\xa4n k\xc3\xa4rsi ensimm\xc3\xa4isell\xc3\xa4 kaudellaan loukkaantumisesta, eik\xc3\xa4 pelannut kuin kuudessa ottelussa. Loukkaantumisensa j\xc3\xa4lkeen h\xc3\xa4n teki onnistuneen paluun ja nousi yhdeksi keskikent\xc3\xa4n luottopelaajista._NEWLINE_Milla pelasi uransa viimeiset vuodet Valenciassa, jossa h\xc3\xa4n lopulta p\xc3\xa4\xc3\xa4tti uransa kes\xc3\xa4ll\xc3\xa4 2001. H\xc3\xa4n pelasi pelaajauransa aikana kaikkiaan yli 400 virallista ottelua.\n_START_SECTION_\nMaajoukkueura\n_START_PARAGRAPH_\nMilla teki ensiesiintymisens\xc3\xa4 Espanjan maajoukkueessa 15. marraskuuta 1989 ottelussa Unkaria vastaan. My\xc3\xb6hemmin urallaan h\xc3\xa4n pelasi viel\xc3\xa4 kahdessa maaottelussa Sveitsi\xc3\xa4 ja T\xc5\xa1ekkoslovakiaa vastaan. Maaleja maajoukkueessa h\xc3\xa4n ei onnistunut tekem\xc3\xa4\xc3\xa4n.\n_START_SECTION_\nValmentajaura\n_START_PARAGRAPH_\nMilla aloitti valmentajauransa Pu\xc3\xa7olista, joka pelasi maan alimmalla kansallisella sarjatasolla Tercera Divisi\xc3\xb3nissa. Kaudeksi 2007\xe2\x80\x932008 h\xc3\xa4n siirtyi entisen seuratoverinsa Michael Laudrupin apuvalmentajaksi p\xc3\xa4\xc3\xa4sarjaseura Getafeen._NEWLINE_Kes\xc3\xa4ll\xc3\xa4 2008 h\xc3\xa4net nimettiin Espanjan alle 19-vuotiaiden maajoukkueen p\xc3\xa4\xc3\xa4valmentajaksi. Kaksi vuotta my\xc3\xb6hemmin h\xc3\xa4n siirtyi valmentamaan alle 21-vuotiaiden maajoukkuetta. H\xc3\xa4net erotettiin maajoukkueen p\xc3\xa4\xc3\xa4valmentajan paikalta ep\xc3\xa4onnistuneiden vuoden 2012 kes\xc3\xa4olympialaisten j\xc3\xa4lkeen, kun Espanja ei selviytynyt jatkoon omasta alkulohkostaan._NEWLINE_Helmikuussa 2013 h\xc3\xa4n siirtyi Al Jaziran p\xc3\xa4\xc3\xa4valmentajaksi.'